Cancerele de col și de corp uterin necesită adesea o abordare multidisciplinară integrată, care include chirurgia ginecologică, radioterapia, chimioterapia și terapiile țintite. Aflăm mai mult despre acestea și despre rolul brahiterapiei de la Dr. Sorin Bogdan, medic specialist radioterapie cu competență în brahiterapie.
Chirurgia ginecologică este considerată standard „de aur” pentru tratamentul cancerului uterin și este recomandată, în general, atunci când boala este încă localizată la corpul uterin și nu s-a extins în organism. Tratamentul pentru cancer endometrial include extirparea nu doar a tumorii, ci a întregului corp uterin, a anexelor și chiar a colului uterin. Tratamentul chirurgical este apoi completat prin radioterapie, modern fiind indicată brahiterapia intracavitară vaginală.
Brahiterapia este o metodă de tratament indicată pacientelor cu cancer endometrial, dar și celor cu cancer de col uterin. Procedura este una de radioterapie internă și are efect local, acționând direct asupra țesutului tumoral, fără a afecta și țesuturile sănătoase din vecinătate. Brahiterapia este realizată în ambulatoriu sau prin spitalizare de zi, iar pacienta revine la control din trei în trei luni, pentru examen clinic și investigații imagistice.